Zabezpečenie prístupnosti Official Journal

Prístupnosť právnych predpisov je spojená s ich formálnou platnosťou a materiálnou platnosťou a vzťahuje sa to rovnako na vnútroštátne i nadštátne právne predpisy.

Ústava Slovenskej republiky v článku 87 ods. 4 konkretizuje ako ústavne relevantnú formu uverejnenia zákona jeho vyhlásenie, pričom konkrétny spôsob vyhlásenia na základe predmetného článku Ústavy Slovenskej republiky ustanovuje zákon č. 1/1993 Z.z.  o Zbierke zákonov Slovenskej republiky v znení neskorších predpisov. Na základe tohoto zákona je podmienka formálnej platnosti zákonov naplnená jeho uverejnením v Zbierke zákonov Slovenskej republiky. Podobný režim sa vzťahuje aj na medzinárodné zmluvy a právne záväzné akty medzinárodnej organizácie podľa čl. 7 ods. 2 Ústavy Slovenskej republiky. Medzi tieto právne záväzné akty medzinárodnej organizácie podľa čl. 7 ods. 2 Ústavy Slovenskej republiky bude potrebné zaradiť aj tie právne akty, ktoré z pohľadu práva Európskej únie budú pre Slovenskú republiku po 1. máji 2004 záväzné.

Formálnu platnosť záväzných aktov Európskej únie však nerieši a v zmysle konštantnej judikatúry Európskeho súdneho dvora nemôže ani riešiť vnútroštátne právo, ale len právo Európskej únie. V zmysle toho princíp formálnej platnosti záväzných aktov Európskej únie je splnený dňom ich publikácie v Úradnom vestníku Európskych spoločenstiev. Táto skutočnosť pre členský štát Európskej únie zakladá povinnosť naplniť zmysel formálnej podmienky platnosti právnych predpisov, a ten je v našom právnom poriadku aj vymedzený v § 2 zákona č. 1/1993 Z.z. o Zbierke zákonov Slovenskej republiky. Ide na jednej strane o informovanie verejnosti a zabezpečenie prístupnosti k právu a na strane druhej o nevyvrátiteľnú právnu domnienku, že všetko čo bolo vyhlásené sa stalo známe každému.

Pri plnení tejto úlohy by štát mal prijať relevantné opatrenia v úzkej súčinnosti s príslušnými orgánmi Európskej únie, ktoré by v konečnom efekte boli porovnateľné so sprístupnením Zbierky zákonov Slovenskej republiky.

V súčasnosti je vydávaním  Official Journal of the European Communities (ďalej "OJ") poverený Úrad  pre oficiálne publikácie Európskych spoločenstiev (2 rue Mercier, L-2985 Luxemburg, ďalej "Publikačný úrad"), ktorý zabezpečuje tlač i distribúciu oficiálnej (papierovej) verzie OJ do všetkých členských štátov Európskej únie.  V súčasnosti tlač OJ zabezpečuje Publikačný úrad a pri distribúcii spolupracuje s jednotlivými členskými štátmi. Vzhľadom na porovnateľný význam Zbierky zákonov a OJ by bolo vhodné, aby štát zabezpečil aj ich porovnateľnú distribúciu.

Na základe toho bude potrebné, aby
a)	ministerstvo spravodlivosti objednalo jednu tlačenú verziu OJ pre potreby vnútroštátnej legislatívy, jednu tlačenú verziu pre Najvyšší súd Slovenskej republiky, jednu tlačenú verziu pre potreby Národnej rady Slovenskej republiky, jednu tlačenú verziu pre Ústavný súd Slovenskej republiky ako aj desať verzií OJ vo forme CD-ROM pre potreby slovenských súdov,
b)	prostredníctvom ministerstva spravodlivosti si každé ministerstvo objednalo potrebný počet verzií Official Journal, minimálne však jednu verziu vo forme CD-ROM. 

Náklady spojené s objednaním OJ budú vychádzať z cenníka OJ, ktorý je priložený. V minimálnom variante budú náklady predstavovať 8000 EUR za štyri kusy tlačenej verzie špeciálneho vydania a 10 000 EUR za desať CD ROM špeciálneho vydania. Ďalej 2000 EUR za štyri tlačené verzie obyčajného vydania OJ na obdobie máj – december 2004 a 2000 EUR za desať verzií tohoto vydania na CD ROM. Celkové náklady budú predstavovať v tomto minimálnom variante 22 000 EUR, čo predstavuje približne 915 000 Sk. Okrem toho by si každé ministerstvo malo objednať aspoň jednu verziu obyčajného vydania OJ na CD ROM, ktoré by hradilo z vlastného rozpočtu.

Na základe rozhodnutia Európskeho parlamentu by mal od 1. júla 2004 byť na internete voľne prístupný aj neoficiálny text OJ rozšírený aj o ďalšie právne informácie (pravdepodobne pod názvom "Eurolex"), ktorého praktické používanie by malo byť zabezpečené v jednotlivých rezortoch.